Det kræver kun et godt skænderi, et NEM ID ved hånden og et par klik med musen at blive skilt.

Sådan har det været siden 2013, hvor et rødt flertal i Folketinget med støtte fra Liberal Alliance besluttede at annullere den obligatoriske separationsperiode på seks måneder, hvorunder ægtefællerne havde tid til at fortryde eller arrangere de praktiske detaljer omkring skilsmissen i ro og mag.

Det vil Dansk Folkeparti nu have lavet om. Regeringens store støtteparti kræver separationsperioden genindført i forbindelse med forhandlingerne om et nyt og mere enkelt skilsmissesystem.